Kolmehenkinen perheemme majoittui Fabion asunnossa jouluna 2019. Hänen ystävänsä Andrea nouti ja palautti meidät lentokentälle ja oli todella täsmällinen sopimissamme aikatauluissa. Fabio vastaanotti meidät henkilökohtaisesti ja esitteli ympäristöä sekä asunnon toiminnot. Hän toi samalla huoneistoon elintarvikkeita ja Panettone-kakun tuliaistervehdyksenä. Saimme asuntoon kahdet avaimet. Asunto on kuvien mukainen ja ihanan vanhahtava tunnelmaltaan.
Asunto sijaitsi kolmannessa kerroksessa, jonne pääsi esteettömästi hissillä. Asunto oli hyvin hiljainen. Ikkunat olivat tiiviit ja ilmalämpöpumppu takasi miellyttävät sisälämpöolosuhteet. Suihkussa riitti lämmintä vettä koko perheen pesuille. Wifi toimi tehokkaasti, asunnolla ollessa pystyi katselemaan matkapuhelimesta Netflixiä. Keittiössä oli tarjolla peruselintarvikkeita kokkaamiseen: suolaa, sokeria, ruokaöljyä, jauhoja, teetä, kahvia ym. käytännöllista, ettei kaikkea tarvinnut hankkia itse. Astioita, kattiloita oli riittävästi. Sisäpihassa oli roskienkeräyshuone, jossa oli käytössä lajittelu. Asunnolta oli lyhyet kävelymatkat Rooman nähtävyyksille: Vatikaniin, Colosseumille, Trevin suihkulähteelle.
Katua oikealle kulkiessa löysimme lähistöltä Spadan pukuliikkeen, josta ostimme pojallemme vanhojentanssiaispuvun hyvän palvelun kera. Coopin ruokakauppa sijaitsi vajaan 100 metrin päässä. Piazza Venezialla punaisen kivirakennuksen sivulla sijaitsi linja-auton nro 80 pysäkki ja teimme päiväreissun Porta Di Romaan, joka on iso kauppakeskus noin 10 kilometrin päässä. Reitin varrella on myös Hard Rock Cafe Rooma. Matka kesti noin 40 minuuttia. Lipun ostimme lehtikioskista, 1,5 euroa kappale. Sieltä oli hyvä ostaa edullisempia tuliaisia Suomeen Prisman tyyppisestä elintarvikeliikkeestä.
Fabio on hyvin ystävällinen herrasmies. Ensimmäisen yhteydenottoasuntomme isäntä vaikutti ylimieliseltä. Valitsimme tämän asunnon siksi, koska Fabiosta kirjoitetut arvostelut olivat niin erinomaisia. Emme pettyneet, täydellinen isäntä ja persoonallinen majoitus!